Document ID: 32014D0388

KOMISIJOS ĮGYVENDINIMO SPRENDIMAS
2014 m. birželio 16 d.
dėl regionų ir teritorijų, tinkamų gauti Europos regioninės plėtros fondo finansavimą pagal Europos teritorinio bendradarbiavimo tikslo tarpvalstybinius ir tarptautinius komponentus 2014-2020 m., sąrašo sudarymo
(pranešta dokumentu Nr. C(2014) 3898)
(2014/388/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1299/2013 dėl konkrečių Europos regioninės plėtros fondo paramos Europos teritorinio bendradarbiavimo tikslui nuostatų (1), ypač į jo 3 straipsnio 1 dalies antrą pastraipą ir 3 straipsnio 3 dalies pirmą pastraipą,
pasikonsultavusi su Europos struktūrinių ir investicinių fondų koordinavimo komitetu, įsteigtu pagal 2013 m. gruodžio 17 d. Europos Parlamento ir Tarybos reglamento (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (2), 150 straipsnio 1 dalį,
kadangi:
(1)
pagal Europos teritorinio bendradarbiavimo tikslą iš Europos regioninės plėtros fondo (ERPF) remiamas tarpvalstybinis bendradarbiavimas tam tikruose regionuose, kurie pagal bendrą teritorinių statistinių vienetų klasifikatorių priskiriami prie 3 lygio regionų (toliau - NUTS 3 lygio regionai), ir tarptautinis bendradarbiavimas visuose regionuose, kurie pagal bendrą teritorinių statistinių vienetų klasifikatorių priskiriami prie 2 lygio regionų (toliau - NUTS 2 lygio regionai), kaip nustatyta Europos Parlamento ir Tarybos reglamente (EB) Nr. 1059/2003 (3) su pakeitimais, padarytais Komisijos reglamentu (ES) Nr. 31/2011 (4). Todėl būtina sudaryti šių tinkamų gauti paramą regionų sąrašus;
(2)
pagal Reglamento (ES) Nr. 1299/2013 3 straipsnio 1 dalies trečią pastraipą regionų, tinkamų gauti tarpvalstybiniam bendradarbiavimui skirtą paramą, sąraše taip pat turi būti nurodomi tie Sąjungos NUTS 3 lygio regionai, į kuriuos buvo atsižvelgta skiriant ERPF paramą tarpvalstybiniam bendradarbiavimui prie visų vidaus sienų ir tų išorės sienų, kurioms taikomos Sąjungos išorės finansinės priemonės, pvz., Europos kaimynystės priemonė (EKP), patenkanti į Europos Parlamento ir Tarybos reglamento (ES) Nr. 232/2014 (5) taikymo sritį, ir Pasirengimo narystei pagalbos priemonė (PNPP II), patenkanti į Europos Parlamento ir Tarybos reglamento (ES) Nr. 231/2014 (6) taikymo sritį;
(3)
pagal Reglamento (ES) Nr. 1299/2013 3 straipsnio 1 dalies penktą pastraipą susijusios valstybės narės ar valstybių narių prašymu į sąrašą kaip tarpvalstybines teritorijas taip pat galima įtraukti NUTS 3 lygio regionus, esančius atokiausiuose regionuose prie jūrų sienų, kai juos skiria daugiau nei 150 km;
(4)
pagal Reglamento (ES) Nr. 1299/2013 3 straipsnio 6 dalį Komisijos sprendime, kuriuo nustatomi tarpvalstybinių ir tarptautinių teritorijų sąrašai, informavimo tikslais taip pat turi būti nurodomi trečiųjų šalių ar teritorijų regionai, nurodyti to reglamento 3 straipsnio 2 ir 4 dalyse;
(5)
todėl būtina sudaryti tarpvalstybinių ir tarptautinių teritorijų, tinkamų gauti ERPF finansavimą ir suskirstytų pagal bendradarbiavimo programas, sąrašus,
PRIĖMĖ ŠĮ SPRENDIMĄ:
1 straipsnis
Regionai ir teritorijos, tinkami gauti Europos regioninės plėtros fondo (ERPF) finansavimą pagal Europos teritorinio bendradarbiavimo tikslo tarpvalstybinį komponentą, išvardyti I priede.
2 straipsnis
Sąjungos NUTS 3 lygio regionai, į kuriuos buvo atsižvelgta skiriant ERPF paramą tarpvalstybiniam bendradarbiavimui, tačiau kurie nėra I priede išvardytų tarpvalstybinių teritorijų dalis, ir kuriems bus taikomos Sąjungos išorės finansinės priemonės, pvz., Europos kaimynystės priemonė (EKP), patenkanti į Reglamento (ES) Nr. 232/2014 taikymo sritį, ir Pasirengimo narystei pagalbos priemonė (PNPP II), patenkanti į Reglamento (ES) Nr. 231/2014 taikymo sritį, išvardyti II priede.
3 straipsnis
Regionai ir teritorijos, tinkami gauti ERPF finansavimą pagal Europos teritorinio bendradarbiavimo tikslo tarptautinį komponentą, išvardyti III priede.
4 straipsnis
Šis sprendimas skirtas valstybėms narėms.
Priimta Briuselyje 2014 m. birželio 16 d.

Labels: 2
15
19
5